Veiligheidswag kritiek ná man op bakkie losbrand | Netwerk24
Veiligheidswag kritiek ná man op bakkie losbrand
Deur Cara-Lee Dorfling 18 September 2019 13:39
Twee veiligheidswagte van Port Elizabeth het Woensdagoggend ternouernood aan die dood ontkom toe 'n aanvaller op kort afstand op hulle losgebrand het.
'n Speurder Woensdagoggend besig om die Isuzu-bakkie se bakwerk te fynkam vir leidrade in 'n poging om die man op te spoor wat op twee veiligheidswagte in die bakkie losgebrand het.
Die aanvaller het nie die veiligheidswagte probeer beroof nie en het gevlug kort nadat hy op hulle geskiet het.
Die skietery het Woensdag om 04:50 in Rossweg, New Brighton, gebeur.
Volgens die polisie het die veiligheidswagte in 'n ongemerkte Isuzu-bakkie gery om 'n derde veiligheidswag by sy huis op te laai.
"Kort nadat hulle stilgehou het om die derde wag op te laai, het 'n gewapende man op die bakkie se passasierskant afgepyl en op die wagte in die voertuig losgebrand," sê kapt. André Beetge, polisiewoordvoerder.
Die man het verskeie skote deur die bakkie se venster afgevuur en toe in 'n motor weggejaag.
Beetge sê die 39-jarige veiligheidswag wat aan die bestuurderskant gesit het, is in sy linkerbors geskiet en is in 'n kritieke toestand in die hospitaal.
Die 35-jarige veiligheidswag wat aan die passasierskant gesit het, is in sy linkerbeen geskiet. Hy is in 'n stabiele toestand in die hospitaal.
Volgens Beetge was die derde veiligheidswag ten tyde van die skietery nog in sy huis en het kort ná die voorval die polisie ontbied terwyl hy sy gewonde kollegas probeer help het.
'n Gat in die passasiersdeur van die bakkie is sigbaar waar een van die koeëls Woensdagoggend deur is.
Die motief vir die aanval is nog onbekend, sê Beetge.
Genl.maj. Dawie Rabie, bevelvoerder van die Motherwell-polisiegebied, het Woensdag sy kommer oor dié aanval uitgespreek. Hy sê dit is uiters belangrik om die aanvaller en vuurwapen te kry om veiliger strate vir die gemeenskap te verseker.
"Ons doen 'n beroep op die gemeenskap om te help met die identifisering van die verdagte en om ongelisensieerde wapens aan die polisie uit te wys.